A BIZOTTSÁG 1794/2005/EK RENDELETE
(2005. október 28.)
az egyes közvetlen támogatásokra és strukturális vagy környezetvédelmi intézkedésekre alkalmazandó 2005. évi átváltási árfolyamok rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euró bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (1),
tekintettel az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendeletre (2) és különösen annak 4. cikke (3) bekezdésének második mondatára,
tekintettel az 1782/2003/EK tanácsi rendelet IV. és IVa. címeiben meghatározott támogatási rendszereket, továbbá a pihentetett terület alapanyag-termelésre való használatát illetően ugyanezen rendelet alkalmazásának részletes szabályozásáról szóló, 2004. október 29-i 1973/2004/EK bizottsági rendeletre (3) és különösen annak 86. cikke (2) bekezdésének második mondatára és 128. cikke második mondatára,
tekintettel az euró agromonetáris rendszerének a mezőgazdasági ágazatban való alkalmazására vonatkozó részletes szabályok megállapításáról szóló 2808/98/EK rendelet, valamint a 3889/87/EGK, a 3886/92/EGK, az 1793/93/EGK, a 2700/93/EGK és a 293/98/EK rendeletekben szereplő egyes meghatározó ügyleti tények meghatározásának módosításáról szóló, 1999. június 29-i 1410/1999/EK rendeletre (4) és különösen annak 2. cikkére,
mivel:
(1)
A 2304/2003/EK rendelettel (5) módosított 2808/98/EK rendelet 4. cikke (1) bekezdésének második albekezdésével összhangban az 1782/2003/EK rendelet (6) IV. címének 5. fejezetében említett energianövények árfolyamára vonatkozó meghatározó ügyleti tény azon év január 1-je, amelyre a támogatást odaítélték.
(2)
A 2808/98/EK rendelet 4. cikke (2) bekezdésével összhangban a strukturális vagy környezetvédelmi jellegű összegek esetében a meghatározó ügyleti tény azon év január 1-je, amelyben a támogatás odaítéléséről szóló határozatot meghozták.
(3)
A 2808/98/EK rendelet 4. cikke (3) bekezdésének első mondatával összhangban az alkalmazandó átváltási árfolyam a meghatározó ügyleti tény időpontját megelőző hónapban hatályban lévő átváltási árfolyamoknak időarányosan kiszámított átlagával egyezik meg.
(4)
Az 1973/2004/EK rendelet 86. cikke (1) bekezdésével összhangban az 1782/2003/EK rendelet 113., 114. és 119. cikkében említett támogatások és kifizetések összegére alkalmazandó árfolyam esetében a meghatározó ügyleti tény azon naptári év kezdete, amelyre a támogatást vagy a kifizetést odaítélték. Az 1973/2004/EK rendelet 86. cikke (2) bekezdésének első mondatával összhangban az alkalmazandó átváltási árfolyam a meghatározó ügyleti tény időpontját megelőző december hónapban hatályban lévő átváltási árfolyamoknak időarányosan kiszámított átlagával egyezik meg.
(5)
Az 1973/2004/EK rendelet 127. cikke (1) bekezdésével összhangban a kérelem benyújtásának határideje azon év meghatározó ügyleti ténye, amelyre az állatoknak különleges támogatást, anyatehénre vonatkozó támogatást, szezonalitást csökkentő támogatást és extenzifikációs kifizetést ítéltek oda. A vágási támogatás esetében, a juttatás éve az említett rendelet 127. cikke (2) bekezdésével összhangban a vágás vagy a kivitel éve. Az említett rendelet 128. cikkének első mondatával összhangban a támogatások, az extenzifikációs támogatás és a kiegészítő támogatások összegének nemzeti valutára való átváltása a 127. cikk szerint meghatározott juttatási évet megelőző december hónapban alkalmazható váltóárfolyamok arányosan számított átlagán történik.
(6)
Az 1250/2004/EK rendelettel (7) módosított 2808/98/EK rendelet 4. cikkének (1) bekezdésével összhangban, a hektáronkénti támogatás esetében az átváltási árfolyamra vonatkozó meghatározó ügyleti tény annak a gazdasági évnek a kezdete, amelyre a támogatást odaítélték. A gyümölcs- és zöldségágazatban alkalmazott intervenciós intézkedések és a piacról való kivonás tekintetében a 2200/96/EK tanácsi rendelet végrehajtására vonatkozó részletes szabályok megállapításáról szóló, 2004. január 21-i 103/2004/EK bizottsági rendelet (8) 4. cikkével összhangban az 1782/2003/EK rendelet IV. címének 4. fejezetében szereplő héjas gyümölcsökre vonatkozó területalapú támogatás gazdasági évének kezdete január elseje. Az egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendelet (9) 1. cikkével, az egyes nagymagvú hüvelyesekre vonatkozó egyedi intézkedés bevezetéséről szóló, 1996. július 30-i 1577/96/EK tanácsi rendelet (10) 2. cikkével, valamint az 1782/2003/EK rendelet 100. cikkével összhangban, az 1251/1999/EK rendelet szerinti szántóföldi növények területalapú támogatására, az 1577/96/EK rendelet szerinti nagymagvú hüvelyesekre vonatkozó támogatásra és az 1782/2003/EK rendelet IV. címének 1. és 2. fejezete szerinti különleges minőségű durumbúza és a fehérjenövények támogatására vonatkozó gazdasági év kezdete július elseje. A hektáronkénti támogatás esetében az átváltási árfolyam a 2808/98/EK rendelet 4. cikke (3) bekezdésének első mondatával összhangban, a meghatározó ügyleti tény időpontját megelőző hónapban érvényes átváltási árfolyamok időarányosan kiszámított átlagával egyezik meg.
(7)
Az 1250/2004/EK rendelettel módosított 2808/98/EK rendelet 4. cikke (1) bekezdésének harmadik albekezdésével összhangban, az 1782/2003/EK rendelet IV. címének 7. fejezetében előírt tejtámogatás és kiegészítő támogatás átváltási árfolyamára vonatkozó meghatározó ügyleti tény azon év július 1-je, amelyre a támogatást nyújtják. Az 1782/2003/EK rendelet IV. címének 7. fejezetében említett tejtámogatás és kiegészítő támogatás esetében az alkalmazandó átváltási árfolyam, a 2808/98/EK rendelet 4. cikke (3) bekezdésének első mondatával összhangban, a meghatározó ügyleti tény időpontját megelőző hónapban hatályban lévő átváltási árfolyamok időarányosan kiszámított átlagával egyezik meg.
(8)
A komlóágazatban használt mezőgazdasági átváltási árfolyamra vonatkozó meghatározó ügyleti tényről szóló, 1993. június 30-i 1793/93/EGK bizottsági rendelet (11) 1. cikke előírja, hogy a komló piacának közös szervezéséről szóló, 1971. július 26-i 1696/71/EGK tanácsi rendelet (12) 12. cikke szerinti komlóra vonatkozó támogatás esetében, az alkalmazandó átváltási árfolyam a betakarítás évében, a július 1-jét megelőző hónapban hatályban lévő átváltási árfolyamok időarányosan kiszámított átlagával egyezik meg,
ELFOGADTA EZT A RENDELETET:
1. cikk
A 2005-ös évben az I. mellékletben szereplő átváltási árfolyamot az alábbi esetekben kell alkalmazni:
a)
az 1782/2003/EK rendelet IV. címének 5. fejezetében említett energianövényekre nyújtott támogatás;
b)
a 2808/98/EK rendelet 4. cikke (2) bekezdésében említett strukturális vagy környezetvédelmi célú összegek;
c)
az 1782/2003/EK rendelet 113., 114. és 119. cikkében előírt juhhúságazatra vonatkozó támogatások és kifizetések;
d)
az 1782/2003/EK rendelet 123., 124., 125., 130., 132. és 133. cikkében előírt marhahúságazatra vonatkozó támogatások és kifizetések;
e)
az 1782/2003/EK rendelet IV. címének 4. fejezetében előírt héjas gyümölcsűekre vonatkozó területalapú támogatás.
2. cikk
A 2005-ös évben a II. mellékletben szereplő átváltási árfolyamot az alábbi esetekben kell alkalmazni:
a)
az 1251/1999/EK rendeletben előírt szántóföldi növények területalapú támogatása;
b)
az 1577/1999/EK rendeletben előírt, a nagymagvú hüvelyesekre vonatkozó támogatás;
c)
az 1782/2003/EK rendelet IV. címének 1. fejezetében előírt különleges minőségű durumbúzára vonatkozó támogatás;
d)
az 1782/2003/EK rendelet IV. címének 2. fejezetében előírt fehérjenövényekre vonatkozó támogatás;
e)
az 1782/2003/EK rendelet IV. címének 7. fejezetében előírt tejtámogatás és kiegészítő támogatás;
f)
az 1696/71/EGK rendelet 12. cikkében előírt komlóra vonatkozó támogatás.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 28-án.